চলতি আগস্টে মিসরের রাবা হত্যাকাণ্ডের পাঁচ বছর অতিবাহিত হচ্ছে। হত্যাকারীরা আরো শক্ত ও পাকাপোক্তভাবে ‘গণতান্ত্রিক’ প্রক্রিয়ায় মসনদে আসীন। নির্বাচিত প্রেসিডেন্ট ড. মুহাম্মদ মুরসিকে ক্ষমতাচ্যুত করার পর তার সমর্থক লোকজন রাবা স্কোয়ারে সমবেত হলে ২০১৩ সালের ১৪ আগস্ট এই হত্যাযজ্ঞ শুরু হয়। ট্যাঙ্ক, অ্যাপাচি হেলিকপ্টার নিয়ে নিজ দেশের নাগরিকদের ওপর মিসরের সেনাবাহিনী জঘন্য হত্যাকাণ্ড ঘটায়। স্কোয়ারে লোকজন তখন শান্তিপূর্ণভাবে সমাবেশ করেছিল, যাকে বলা হয় ‘অবস্থান বিক্ষোভ’। তাদের হাতে ছিল না কোনো প্রকার অস্ত্র। পূর্ব কায়রোর রাবা আল-আদওয়া স্কোয়ারে সে দিন স্বদেশের সশস্ত্র বাহিনীর গুলিতে নিহত হন দুই হাজার ৬০০ বিক্ষোভকারী, যাদের বেশির ভাগই ছিলেন মুরসির দল, মুসলিম ব্রাদারহুডের কর্মী-সমর্থক। অবশ্য সরকার দাবি করেছে, সে দিন মাত্র ৬২৩ জন নিহত হয়। কিন্তু এ সংখ্যাও কি অনেক বেশি নয়?